CELEX: 32017D0300
Language: el
Date: 2017-02-17 00:00:00
Title: Απόφαση (ΚΕΠΠΑ) 2017/300 του Συμβουλίου, της 17ης Φεβρουαρίου 2017, σχετικά με την παράταση της εντολής του ειδικού εντεταλμένου της Ευρωπαϊκής Ένωσης για το Κέρας της Αφρικής

21.2.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 43/219
            
         ΑΠΌΦΑΣΗ (ΚΕΠΠΑ) 2017/300 ΤΟΥ ΣΥΜΒΟΥΛΊΟΥ
   της 17ης Φεβρουαρίου 2017
   σχετικά με την παράταση της εντολής του ειδικού εντεταλμένου της Ευρωπαϊκής Ένωσης για το Κέρας της Αφρικής
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 33 και το άρθρο 31 παράγραφος 2,
   Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:
   
               (1)
            
            
               Στις 8 Δεκεμβρίου 2011 το Συμβούλιο εξέδωσε την απόφαση 2011/819/ΚΕΠΠΑ (1), με την οποία διόρισε τον κ. Αλέξανδρο ΡΟΝΤΟ ειδικό εντεταλμένο της Ευρωπαϊκής Ένωσης (ΕΕΕΕ) για το Κέρας της Αφρικής. Η εντολή του ΕΕΕΕ λήγει στις 28 Φεβρουαρίου 2017.
            
         
               (2)
            
            
               Η εντολή του ΕΕΕΕ θα πρέπει να παραταθεί για περαιτέρω χρονικό διάστημα 16 μηνών.
            
         
               (3)
            
            
               Ο ΕΕΕΕ θα εκτελέσει την εντολή του υπό συνθήκες οι οποίες ενδέχεται να επιδεινωθούν και να εμποδίσουν την επίτευξη των στόχων της εξωτερικής δράσης της Ένωσης, όπως ορίζονται στο άρθρο 21 της Συνθήκης,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ειδικός εντεταλμένος της Ευρωπαϊκής Ένωσης
   1.   Η εντολή του κ. Αλέξανδρου ΡΟΝΤΟ ως ΕΕΕΕ για το Κέρας της Αφρικής παρατείνεται έως τις 30 Ιουνίου 2018. Το Συμβούλιο μπορεί να αποφασίσει να τερματιστεί νωρίτερα η εντολή του ΕΕΕΕ, βάσει αξιολόγησης της Επιτροπής Πολιτικής και Ασφάλειας (ΕΠΑ) και πρότασης της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας (ΥΕ).
   2.   Για τους σκοπούς της εντολής του ΕΕΕΕ, ως Κέρας της Αφρικής νοείται η περιοχή που περιλαμβάνει τη Δημοκρατία του Τζιμπουτί, το Κράτος της Ερυθραίας, την Ομοσπονδιακή Λαϊκή Δημοκρατία της Αιθιοπίας, τη Δημοκρατία της Κένυας, την Ομοσπονδιακή Δημοκρατία της Σομαλίας, τη Δημοκρατία του Σουδάν, τη Δημοκρατία του Νοτίου Σουδάν και τη Δημοκρατία της Ουγκάντας. Για ζητήματα με ευρύτερες περιφερειακές επιπτώσεις, ο ΕΕΕΕ θα έχει επαφές με χώρες και περιφερειακές οντότητες πέραν του Κέρατος της Αφρικής, εφόσον ενδείκνυται.
   Άρθρο 2
   Στόχοι πολιτικής
   1.   Η εντολή του ΕΕΕΕ βασίζεται στους στόχους πολιτικής της Ένωσης σε σχέση με το Κέρας της Αφρικής, όπως καθορίζονται στο στρατηγικό της πλαίσιο που εγκρίθηκε στις 14 Νοεμβρίου 2011, στο περιφερειακό σχέδιο δράσης 2015-2020 για το Κέρας της Αφρικής, που εγκρίθηκε στις 26 Οκτωβρίου 2015, και στα σχετικά συμπεράσματα του Συμβουλίου, δηλαδή να συνεισφέρει ενεργά στις περιφερειακές και διεθνείς προσπάθειες για ειρηνική συνύπαρξη και διαρκή ειρήνη, ασφάλεια και ανάπτυξη εντός και μεταξύ των χωρών της περιοχής. Ο ΕΕΕΕ επιδιώκει περαιτέρω να ενισχύσει την ποιότητα, την ένταση, τον αντίκτυπο και την προβολή της πολύπλευρης δράσης της Ένωσης στο Κέρας της Αφρικής.
   2.   Οι στόχοι πολιτικής στους οποίους συμβάλλει ο ΕΕΕΕ περιλαμβάνουν, μεταξύ άλλων:
   
               α)
            
            
               τη συνεχιζόμενη σταθεροποίηση στο Κέρας της Αφρικής, λαμβάνοντας υπόψη την ευρύτερη περιφερειακή δυναμική·
            
         
               β)
            
            
               την επίλυση των διενέξεων, ιδίως στη Σομαλία, στο Νότιο Σουδάν και στο Σουδάν, και την πρόληψη και έγκαιρη προειδοποίηση σε περιπτώσεις πιθανών συγκρούσεων μεταξύ ή εντός των χωρών της περιοχής·
            
         
               γ)
            
            
               τη στήριξη της περιφερειακής συνεργασίας στον τομέα της πολιτικής, της ασφάλειας και της οικονομίας·
            
         
               δ)
            
            
               τη συμβολή στη βελτιωμένη διαχείριση των μεικτών μεταναστευτικών ροών από και εντός του Κέρατος της Αφρικής και την αντιμετώπιση των βασικών αιτίων των ροών αυτών.
            
         Άρθρο 3
   Εντολή
   1.   Προκειμένου να επιτευχθούν οι στόχοι της πολιτικής της Ένωσης όσον αφορά το Κέρας της Αφρικής, η εντολή του ΕΕΕΕ συνίσταται στα εξής:
   
               α)
            
            
               με βάση το στρατηγικό πλαίσιο και το περιφερειακό σχέδιο δράσης της, επαφές με όλους τους εμπλεκόμενους φορείς της περιοχής, τις κυβερνήσεις, τις περιφερειακές αρχές, τους διεθνείς και περιφερειακούς οργανισμούς, την κοινωνία των πολιτών και τη διασπορά, με σκοπό την προαγωγή των στόχων της Ένωσης και τη συμβολή στην καλύτερη κατανόηση του ρόλου της Ένωσης στην περιοχή·
            
         
               β)
            
            
               συνεργασία με σημαντικούς παράγοντες εκτός της περιοχής που έχουν επιρροή εντός του Κέρατος της Αφρικής, με σκοπό την αντιμετώπιση ζητημάτων ευρύτερης περιφερειακής σταθερότητας, μεταξύ άλλων σε ό,τι αφορά την Ερυθρά Θάλασσα, τον Δυτικό Ινδικό Ωκεανό και τη χρηματοδότηση της αφρικανικής αποστολής στη Σομαλία (AMISOM). Οι επαφές αυτές θα περιλαμβάνουν συνεργασία με τις Ηνωμένες Πολιτείες της Αμερικής, τις χώρες του Κόλπου, την Αίγυπτο, την Τουρκία και την Κίνα, περιφερειακές επαφές με το Συμβούλιο Συνεργασίας του Κόλπου (GCC) και συνεργασία με άλλους σχετικούς παράγοντες καθώς θα κάνουν την εμφάνισή τους·
            
         
               γ)
            
            
               εκπροσώπηση της Ένωσης στα σχετικά διεθνή φόρουμ, αναλόγως με την περίπτωση, και εξασφάλιση της προβολής της στήριξης της Ένωσης στη διαχείριση κρίσεων, καθώς και στην επίλυση και την πρόληψη των διενέξεων·
            
         
               δ)
            
            
               ενθάρρυνση και στήριξη της αποτελεσματικής πολιτικής συνεργασίας και της συνεργασίας στον τομέα της ασφάλειας και της οικονομικής ολοκλήρωσης στην περιοχή μέσω της σύμπραξης της Ένωσης με την Αφρικανική Ένωση (ΑΕ) και τους περιφερειακούς οργανισμούς, ιδίως δε τη Διακυβερνητική Αρχή για την Ανάπτυξη (IGAD)·
            
         
               ε)
            
            
               παρακολούθηση των πολιτικών εξελίξεων στην περιοχή και συμβολή στη χάραξη της σχετικής πολιτικής της Ένωσης, μεταξύ άλλων όσον αφορά την Ερυθραία, την Αιθιοπία, τη Σομαλία, το Σουδάν, το Νότιο Σουδάν, τη συνοριακή διαμάχη Τζιμπουτί — Ερυθραίας, τη συνοριακή διαμάχη Αιθιοπίας — Ερυθραίας, την εφαρμογή της συμφωνίας του Αλγερίου, την πρωτοβουλία της Λεκάνης του Νείλου και άλλα ζητήματα που απασχολούν την περιοχή και επηρεάζουν την ασφάλεια, τη σταθερότητα και την ευημερία·
            
         
               στ)
            
            
               όσον αφορά τη Σομαλία, και σε στενή συνεργασία με τον αρχηγό της αντιπροσωπείας της Ένωσης στη Σομαλία και σχετικούς περιφερειακούς και διεθνείς εταίρους, περιλαμβανομένου του ειδικού απεσταλμένου του γενικού γραμματέα των Ηνωμένων Εθνών για τη Σομαλία, την ΑΕ και την IGAD, συνέχιση της ενεργού συνεισφοράς στις δράσεις και στις πρωτοβουλίες που οδηγούν σε περαιτέρω σταθεροποίηση της Σομαλίας, υποστήριξη νέας συμφωνίας εταιρικής σχέσης με βάση τα επιτεύγματα της συνομολόγησης για τη νέα συμφωνία του 2013 και την ολοκλήρωση της δημιουργίας ομοσπονδιακού κράτους, και διευκόλυνση της πολιτικής μετάβασης μετά την ολοκλήρωση της εκλογικής διαδικασίας του 2016. Επιπλέον, ο ΕΕΕΕ θα συνεχίσει να στηρίζει την ανάπτυξη του τομέα της ασφάλειας στη Σομαλία, μεταξύ άλλων μέσω των ενωσιακών αποστολών ΚΠΑΑ που αναπτύσσονται στην περιοχή, και να εργάζεται για τη βελτίωση του συντονισμού των διεθνών χρηματοδοτών προς υποστήριξη του τομέα ασφάλειας της Σομαλίας, σε στενό συντονισμό με τα κράτη μέλη.
            
         
               ζ)
            
            
               όσον αφορά το Σουδάν, και σε στενή συνεργασία με τους αρχηγούς των αντιπροσωπειών της Ένωσης στο Χαρτούμ και στην ΑΕ στην Αντίς Αμπέμπα, συνεισφορά στη συνοχή και στην αποτελεσματικότητα της πολιτικής της Ένωσης για το Σουδάν και στήριξη των πολιτικών λύσεων στις συνεχιζόμενες συγκρούσεις στο Νταρφούρ, στο Νότιο Κορντοφάν και στον Γαλάζιο Νείλο, καθώς και της εθνικής συμφιλίωσης μέσω μιας ολιστικής πολιτικής διαδικασίας. Εν προκειμένω, ο ΕΕΕΕ θα συνεισφέρει στη συνεκτική διεθνή προσέγγιση με την ΑΕ, και ιδίως με το πάνελ εφαρμογής ανώτατου επιπέδου της ΑΕ για το Σουδάν και το Νότιο Σουδάν (AUHIP), τον ΟΗΕ και άλλους μείζονες περιφερειακούς και διεθνείς παράγοντες, έχοντας επίσης κατά νου την ανάγκη να στηριχθεί η ειρηνική συνύπαρξη Σουδάν και Νοτίου Σουδάν, ιδίως μέσω της υλοποίησης των συμφωνιών της Αντίς Αμπέμπα και της επίλυσης των εκκρεμών ζητημάτων μετά τη συνολική συμφωνία ειρήνης·
            
         
               η)
            
            
               σε ό,τι αφορά το Νότιο Σουδάν, βασιζόμενος στη συμφωνία για την επίλυση της διένεξης στο Νότιο Σουδάν (ARCISS), ο ΕΕΕΕ θα συνεχίσει να συνεργάζεται σε περιφερειακό επίπεδο, ιδίως με τον ΟΗΕ, την ΑΕ, την IGAD, τις γειτονικές χώρες του Νοτίου Σουδάν και άλλους μείζονες διεθνείς εταίρους ώστε να εξασφαλιστεί η υλοποίηση της συμφωνίας και η πρόληψη περαιτέρω συγκρούσεων. Στο πλαίσιο αυτό, ο ΕΕΕΕ θα συνεργαστεί στενά με τους αρχηγούς των αντιπροσωπειών της Ένωσης στην Τζούμπα και στην ΑΕ στην Αντίς Αμπέμπα·
            
         
               θ)
            
            
               εξέταση διασυνοριακών προβλημάτων, κυρίως σχετικά με τη μετανάστευση, και, κατόπιν αιτήματος, συμμετοχή σε διάλογο για τη μετανάστευση με τους ενδιαφερομένους και γενικά συμβολή στην ενωσιακή πολιτική για τη μετανάστευση και τους πρόσφυγες όσον αφορά την περιοχή, σύμφωνα με τις πολιτικές προτεραιότητες της Ένωσης, για να αυξηθεί η συνεργασία, περιλαμβανομένων της επιστροφής και της επανεισδοχής·
            
         
               ι)
            
            
               στενή παρακολούθηση άλλων διασυνοριακών προκλήσεων που επηρεάζουν το Κέρας της Αφρικής, με έμφαση στη ριζοσπαστικοποίηση και την τρομοκρατία, αλλά εξετάζοντας επίσης τη θαλάσσια ασφάλεια και την πειρατεία, το οργανωμένο έγκλημα, το λαθρεμπόριο και τη διακίνηση όπλων, προϊόντων από άγρια ζώα, ναρκωτικών και άλλων παράνομων εμπορευμάτων, καθώς και τις ενδεχόμενες επιπτώσεις των ανθρωπιστικών κρίσεων σε πολιτικό επίπεδο και σε επίπεδο ασφάλειας·
            
         
               ια)
            
            
               προώθηση της ανθρωπιστικής πρόσβασης σε ολόκληρη την περιοχή·
            
         
               ιβ)
            
            
               συμβολή στην εφαρμογή της απόφασης 2011/168/ΚΕΠΠΑ του Συμβουλίου (2) για το Διεθνές Ποινικό Δικαστήριο και της πολιτικής της Ένωσης για τα ανθρώπινα δικαιώματα σε συνεργασία με τον ΕΕΕΕ για τα ανθρώπινα δικαιώματα, συμπεριλαμβανομένων των κατευθυντήριων γραμμών της ΕΕ για τα ανθρώπινα δικαιώματα, ιδίως των κατευθυντήριων γραμμών της ΕΕ για τα παιδιά και τις ένοπλες συγκρούσεις, καθώς και των κατευθυντήριων γραμμών σχετικά με τη βία κατά των γυναικών και κοριτσιών και την καταπολέμηση κάθε μορφής διακρίσεων εναντίον τους, και της πολιτικής της Ένωσης σχετικά με την απόφαση 1325 (2000) του Συμβουλίου Ασφαλείας των Ηνωμένων Εθνών, μεταξύ άλλων μέσω της παρακολούθησης και της υποβολής εκθέσεων σχετικά με τις εξελίξεις, καθώς και με τη διατύπωση σχετικών συστάσεων.
            
         2.   Για την εκπλήρωση της εντολής, ο ΕΕΕΕ, μεταξύ άλλων:
   
               α)
            
            
               συμβουλεύει και υποβάλλει εκθέσεις για τον καθορισμό των θέσεων της Ένωσης στα διεθνή φόρουμ, ανάλογα με την περίπτωση, με σκοπό την ενεργό προώθηση της συνολικής πολιτικής προσέγγισης της Ένωσης όσον αφορά το Κέρας της Αφρικής·
            
         
               β)
            
            
               έχει την εποπτεία όλων των δραστηριοτήτων της Ένωσης.
            
         Άρθρο 4
   Εκτέλεση της εντολής
   1.   Ο ΕΕΕΕ είναι υπεύθυνος για την εκτέλεση της εντολής και ενεργεί υπό την εξουσία της ΥΕ.
   2.   Η ΕΠΑ διατηρεί προνομιούχο δεσμό με τον ΕΕΕΕ και είναι το κύριο σημείο επαφής του ΕΕΕΕ με το Συμβούλιο. Η ΕΠΑ παρέχει στον ΕΕΕΕ στρατηγική καθοδήγηση και πολιτική κατεύθυνση στο πλαίσιο της εντολής, με την επιφύλαξη των εξουσιών της ΥΕ.
   3.   Ο ΕΕΕΕ εργάζεται σε στενό συντονισμό με την Ευρωπαϊκή Υπηρεσία Εξωτερικής Δράσης (ΕΥΕΔ) και τα αρμόδια τμήματά της, καθώς και με τις οικείες αντιπροσωπείες της Ένωσης στην περιοχή και την Επιτροπή.
   4.   Ο ΕΕΕΕ έχει κατά κύριο λόγο την έδρα του στην περιοχή, ενώ παράλληλα εξασφαλίζει τακτική παρουσία στα κεντρικά γραφεία της ΕΥΕΔ.
   Άρθρο 5
   Χρηματοδότηση
   1.   Το ποσό δημοσιονομικής αναφοράς που προορίζεται να καλύψει τις δαπάνες που απορρέουν από την εντολή του ΕΕΕΕ για το χρονικό διάστημα από την 1η Μαρτίου 2017 έως τις 30 Ιουνίου 2018 ανέρχεται σε 3 400 000 EUR.
   2.   Η διαχείριση των δαπανών γίνεται σύμφωνα με τις διαδικασίες και τους κανόνες που ισχύουν για τον γενικό προϋπολογισμό της Ένωσης.
   3.   Η διαχείριση των δαπανών ρυθμίζεται με σύμβαση μεταξύ του ΕΕΕΕ και της Επιτροπής. Ο ΕΕΕΕ είναι υπόλογος στην Επιτροπή για όλες τις δαπάνες.
   Άρθρο 6
   Σύσταση και σύνθεση της ομάδας
   1.   Εντός των ορίων της εντολής του και των αντίστοιχων διαθέσιμων οικονομικών μέσων, ο ΕΕΕΕ είναι υπεύθυνος για τη σύσταση της ομάδας του. Η ομάδα διαθέτει την απαιτούμενη από την εντολή καθηκόντων εμπειρογνωμοσύνη σε ειδικά ζητήματα πολιτικής και ασφάλειας. Ο ΕΕΕΕ ενημερώνει πάραυτα και τακτικά το Συμβούλιο και την Επιτροπή για τη σύνθεση της ομάδας του.
   2.   Τα κράτη μέλη, τα θεσμικά όργανα της Ένωσης και η ΕΥΕΔ μπορούν να προτείνουν την απόσπαση προσωπικού που θα συνεργαστεί με τον ΕΕΕΕ. Οι αμοιβές αυτού του αποσπασμένου προσωπικού καλύπτονται από το αποστέλλον κράτος μέλος, το αποστέλλον θεσμικό όργανο της Ένωσης ή την ΕΥΕΔ αντίστοιχα. Στην υπηρεσία του ΕΕΕΕ μπορούν επίσης να τοποθετούνται εμπειρογνώμονες αποσπασμένοι από τα κράτη μέλη στα θεσμικά όργανα της Ένωσης ή στην ΕΥΕΔ. Το συμβασιούχο διεθνές προσωπικό πρέπει να έχει την εθνικότητα κράτους μέλους.
   3.   Όλο το αποσπασμένο προσωπικό τελεί υπό τη διοικητική εξουσία του αποστέλλοντος κράτους μέλους, του αποστέλλοντος θεσμικού οργάνου της Ένωσης ή της ΕΥΕΔ αντιστοίχως και ασκεί τα καθήκοντά του και ενεργεί προς το συμφέρον της εντολής του ΕΕΕΕ.
   4.   Το προσωπικό του ΕΕΕΕ συστεγάζεται με τις αρμόδιες υπηρεσίες της ΕΥΕΔ ή τις αντιπροσωπείες της Ένωσης, προκειμένου να συμβάλει στη συνοχή και στη συνέχεια των οικείων δραστηριοτήτων τους.
   Άρθρο 7
   Προνόμια και ασυλίες του ΕΕΕΕ και του προσωπικού του
   Τα προνόμια, οι ασυλίες και οι λοιπές εγγυήσεις που απαιτούνται για την εκτέλεση και την ομαλή διεξαγωγή της αποστολής του ΕΕΕΕ και των μελών του προσωπικού του συμφωνούνται από κοινού με τις χώρες υποδοχής, ανάλογα με την περίπτωση. Τα κράτη μέλη και η ΕΥΕΔ παρέχουν την απαιτούμενη υποστήριξη για τον σκοπό αυτό.
   Άρθρο 8
   Ασφάλεια των διαβαθμισμένων πληροφοριών της ΕΕ
   Ο ΕΕΕΕ και το προσωπικό της ομάδας του τηρούν τις αρχές ασφάλειας και τις στοιχειώδεις προδιαγραφές που θεσπίσθηκαν με την απόφαση 2013/488/ΕΕ του Συμβουλίου (3).
   Άρθρο 9
   Πρόσβαση στις πληροφορίες και υλικοτεχνική στήριξη
   1.   Τα κράτη μέλη, η Επιτροπή, η ΕΥΕΔ και η Γενική Γραμματεία του Συμβουλίου εξασφαλίζουν την πρόσβαση του ΕΕΕΕ σε κάθε σημαντική πληροφορία.
   2.   Οι αντιπροσωπείες της Ένωσης στην περιοχή και/ή τα κράτη μέλη παρέχουν, εφόσον χρειάζεται, υλικοτεχνική στήριξη στην περιοχή.
   Άρθρο 10
   Ασφάλεια
   Σύμφωνα με την πολιτική της Ένωσης για την ασφάλεια του προσωπικού που αναπτύσσεται εκτός της Ένωσης και εκτελεί επιχειρησιακά καθήκοντα δυνάμει του τίτλου V της Συνθήκης, ο ΕΕΕΕ λαμβάνει κάθε ευλόγως εφαρμόσιμο μέτρο, σύμφωνα με την εντολή του και ανάλογα με την κατάσταση της ασφάλειας στην περιοχή ευθύνης του, για την ασφάλεια όλου του προσωπικού που τελεί υπό την άμεση εξουσία του, ιδίως δε:
   
               α)
            
            
               καταρτίζει ειδικό σχέδιο ασφάλειας, βάσει καθοδήγησης της ΕΥΕΔ, με ειδικά μέτρα ασφάλειας από υλική, οργανωτική και διαδικαστική άποψη που διέπουν τη διαχείριση της ασφάλειας κινήσεων του προσωπικού προς την περιοχή ευθύνης του και εντός αυτής, καθώς και τη διαχείριση συμβάντων που αφορούν την ασφάλεια, και προβλέπει σχέδιο έκτακτης ανάγκης και σχέδιο εκκένωσης για την αποστολή·
            
         
               β)
            
            
               εξασφαλίζει ότι όλο το προσωπικό που αναπτύσσεται εκτός της Ένωσης διαθέτει την ασφαλιστική κάλυψη έναντι υψηλού κινδύνου που απαιτείται λόγω των συνθηκών στην περιοχή ευθύνης του·
            
         
               γ)
            
            
               εξασφαλίζει ότι όλα τα μέλη της ομάδας του ΕΕΕΕ που αναπτύσσονται εκτός της Ένωσης, συμπεριλαμβανομένου του προσωπικού που προσλαμβάνεται επιτόπου, έχουν λάβει κατάλληλη κατάρτιση όσον αφορά την ασφάλεια προτού ή μόλις φτάσουν στον τόπο ευθύνης, με βάση τις διαβαθμίσεις κινδύνου που έχουν ορισθεί για τον εν λόγω τόπο από την ΕΥΕΔ·
            
         
               δ)
            
            
               εξασφαλίζει την εφαρμογή όλων των συμφωνηθεισών συστάσεων που διατυπώνονται κατόπιν των τακτικών αξιολογήσεων ασφάλειας και υποβάλλει στο Συμβούλιο, στην ΥΕ και στην Επιτροπή γραπτές εκθέσεις για την εφαρμογή τους και για άλλα ζητήματα ασφάλειας στο πλαίσιο της έκθεσης προόδου και της έκθεσης για την εκτέλεση της εντολής.
            
         Άρθρο 11
   Υποβολή εκθέσεων
   1.   Ο ΕΕΕΕ υποβάλλει τακτικά προφορικές και γραπτές εκθέσεις στην ΥΕ και στην ΕΠΑ. Ο ΕΕΕΕ υποβάλλει επίσης έκθεση, ανάλογα με τις ανάγκες, στις ομάδες εργασίας του Συμβουλίου. Οι τακτικές εκθέσεις διαβιβάζονται μέσω του δικτύου COREU. Ο ΕΕΕΕ μπορεί να υποβάλλει εκθέσεις στο Συμβούλιο Εξωτερικών Υποθέσεων. Σύμφωνα με το άρθρο 36 της Συνθήκης, ο ΕΕΕΕ μπορεί να συμμετέχει στη συνοπτική ενημέρωση του Ευρωπαϊκού Κοινοβουλίου.
   2.   Ο ΕΕΕΕ υποβάλλει έκθεση για τον βέλτιστο τρόπο υλοποίησης των πρωτοβουλιών της Ένωσης, όπως η συμβολή της Ένωσης στις μεταρρυθμίσεις, συμπεριλαμβανομένων των πολιτικών πτυχών των σχετικών αναπτυξιακών έργων της Ένωσης, σε συντονισμό με τις αντιπροσωπείες της Ένωσης στην περιοχή.
   Άρθρο 12
   Συντονισμός
   1.   Ο ΕΕΕΕ προωθεί την ενότητα, τη συνέπεια και την αποτελεσματικότητα της δράσης της Ένωσης και επιδιώκει να εξασφαλίσει ότι όλα τα μέσα της Ένωσης και οι δράσεις των κρατών μελών θα χρησιμοποιούνται συνεκτικά, προς επίτευξη των στόχων της πολιτικής της Ένωσης. Οι δραστηριότητες του ΕΕΕΕ συντονίζονται με τις δραστηριότητες των οικείων αντιπροσωπειών της Ένωσης και της Επιτροπής. Ο ΕΕΕΕ ενημερώνει τακτικά τις αποστολές των κρατών μελών και τις αντιπροσωπείες της Ένωσης στην περιοχή.
   2.   Στην περιοχή της αποστολής διατηρείται στενή επαφή με τους οικείους αρχηγούς των αποστολών των κρατών μελών και των οικείων αντιπροσωπειών της Ένωσης. Τα πρόσωπα αυτά καταβάλλουν κάθε δυνατή προσπάθεια προκειμένου να επικουρούν τον ΕΕΕΕ κατά την εκτέλεση της εντολής. Ο ΕΕΕΕ, σε στενό συντονισμό με τις σχετικές αντιπροσωπείες της Ένωσης, παρέχει τοπική πολιτική καθοδήγηση στον διοικητή των δυνάμεων της EUNAVFOR Atalanta, στον διοικητή της αποστολής EUTM Somalia και στον αρχηγό της EUCAP Somalia. Ο ΕΕΕΕ, οι διοικητές επιχειρήσεων της ΕΕ και ο διοικητής μη στρατιωτικών επιχειρήσεων διαβουλεύονται ανάλογα με τις ανάγκες.
   3.   Ο ΕΕΕΕ συνεργάζεται στενά με τις αρχές των εμπλεκόμενων χωρών, τον Οργανισμό Ηνωμένων Εθνών, την ΑΕ, την IGAD, άλλους εθνικούς, περιφερειακούς και διεθνείς παράγοντες, καθώς και με την κοινωνία των πολιτών της περιοχής.
   Άρθρο 13
   Συνδρομή σε σχέση με αξιώσεις
   Ο ΕΕΕΕ και το προσωπικό του ΕΕΕΕ βοηθούν στην παροχή στοιχείων στο πλαίσιο απάντησης σε τυχόν αξιώσεις και υποχρεώσεις που απορρέουν από τις εντολές των προηγουμένων ΕΕΕΕ στο Σουδάν (και το Νότιο Σουδάν) και παρέχουν διοικητική συνδρομή και πρόσβαση στους οικείους φακέλους για τους σκοπούς αυτούς.
   Άρθρο 14
   Επανεξέταση
   Η εφαρμογή της παρούσας απόφασης και η συνοχή της με άλλες συμβολές της Ένωσης στην περιοχή υπόκεινται σε τακτική επανεξέταση. Ο ΕΕΕΕ θα υποβάλει στο Συμβούλιο στην ΥΕ και στην Επιτροπή έκθεση προόδου μέχρι τις 30 Σεπτεμβρίου 2017 και συγκεφαλαιωτική έκθεση για την εκτέλεση της εντολής έως τις 31 Μαρτίου 2018.
   Άρθρο 15
   Έναρξη ισχύος
   Η παρούσα απόφαση αρχίζει να ισχύει την ημερομηνία της έκδοσής της.
   
      Βρυξέλλες, 17 Φεβρουαρίου 2017.
      
         
            Για το Συμβούλιο
         
         
            Ο Πρόεδρος
         
         E. BARTOLO
      
   
   
      (1)  Απόφαση 2011/819/ΚΕΠΠΑ του Συμβουλίου, της 8ης Δεκεμβρίου 2011, για τον διορισμό του Ειδικού Εντεταλμένου της Ευρωπαϊκής Ένωσης για το Κέρας της Αφρικής (ΕΕ L 327 της 9.12.2011, σ. 62).
   
      (2)  Απόφαση 2011/168/ΚΕΠΠΑ του Συμβουλίου, της 21ης Μαρτίου 2011, για το Διεθνές Ποινικό Δικαστήριο και την κατάργηση της κοινής θέσης 2003/444/ΚΕΠΠΑ (ΕΕ L 76 της 22.3.2011, σ. 56).
   
      (3)  Απόφαση 2013/488/ΕΕ του Συμβουλίου, της 23ης Σεπτεμβρίου 2013, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (ΕΕ L 274 της 15.10.2013, σ. 1).